Slohové postupy: informačný, rozprávací, opisný, výkladový, úvahový.

Výkladový slohový postup

* všíma si vývinové, funkčné a kauzálne (príčinno-následné) vzťahy medzi faktami.
* osobnosť autora a adresáta je **anonymná**, dôležitá je **objektívnosť.**
* vyskytuje sa v **náučnom štýle** (výklad, dizertácia, štúdia) a v **publicistickom štýle** (úvaha, recenzia, esej). V úvahe a eseji autor zaujíma k téme aj subjektívny a hodnotiaci prístup.
* **(Dizertačná práca** alebo dizertácia je rozsiahla vedecká rozprava, v ktorej sa na základe vedeckého výskumu a s využitím bohatého dokladového materiálu a vedeckých metód rieši zložitý odborný problém. Dizertácia býva predpokladom pre udelenie akademického titulu PhD.)
* **Štúdia** - odborná práca, obyčajne kratšia, vedecký článok)

**Výklad**

* je najbežnejší útvar výkladového slohového postupu
* cieľ výkladu – **vysvetliť nejaký technický alebo spoločenský problém**, **poučiť** o nejakej veci.
* výkladom sa sprístupňujú a vysvetľujú **známe vedecké poznatky.**
* Kompozícia výkladu:
* **úvod** (uvádzajú sa javy, ktoré sú všeobecne známe a sú potrebné pre pochopenie nových javov),
* **jadro** (obsahuje poučenie o veci, roztriedenie a pomenovanie jej zložiek),
* **záver** (v krátkosti sa zhrnú hlavné poznatky a zhodnotia sa).
* aby bol výklad jasný, využívajú sa aj schémy, grafy, obrazy, štatistiky, ...
* využíva sa aj opisný postup, argumenty a príklady.
* sloh výkladu je intelektualizovaný, potláčajú sa všetky prvky, ktoré by mohli pôsobiť na cit. Zdôrazňujú sa **rozumové prvky**. Výklad musí byť jasný a zrozumiteľný.
* Podľa zložitosti vysvetľovaného javu **rozlišujeme:**
* 1**. odborný vedecký výklad** (je určený odborníkom, do hĺbky objasňuje vedecké témy)
* 2. **populárnovedecký výklad** – je venovaný širšej verejnosti. Rieši prístupnejšie vedecké témy.

Pri vysvetľovaní sa používajú základné **!!!!!!** **postupy logického myslenia (myšlienkové postupy):**

**indukcia, dedukcia, argumentácia, analýza, syntéza, analógia, komparácia (porovnávanie), konkretizácia, aplikácia, generalizácia (zovšeobecňovanie)**

**Indukcia –** podávateľ z jednotlivých konkrétnych príkladov vyvodzuje všeobecný záver. Postupuje od známeho k neznámemu, od jedinečného k všeobecnému.

**Dedukcia –** zo zovšeobecnenia sa odvodzujú jednotlivé prípady. Vychádza sa zo všeobecne platnej poučky, ktorá sa vysvetľuje a dokazuje.

**Čo je indukcia?**

Indukcia je myšlienkový postup, kedy pomocou tvrdení (zistených skutočností) o jednotlivých faktoch získavame tvrdenia popisujúce **všeobecné** skutočnosti alebo zákonitosti. Tvrdenia, ktoré vzniknú indukciou majú **určitú pravdepodobnosť** správnosti. Opakom indukcie je dedukcia.

**Čo je dedukcia?**

Dedukcia je prostriedok logickej analýzy, myšlienkový postup, kedy vytvoríme tvrdenie pomocou niekoľkých iných všeobecných tvrdení. Ide teda o to, aby sme zo **všeobecných skutočností zistili konkrétnu skutočnosť**. Dedukciou **vznikajú nie pravdepodobné, ale isté,** teda pravdivé tvrdenia. Isté tvrdenie nazývame axióma. Opak dedukcie je indukcia.

**Analógia –** je zhoda, obdoba, pripodobnenie. Pri objasňovaní problému sa používajú podobné príklady.

**Argumentácia –** pre svoj názor, aby bol presvedčivý, využívame dôkazy (argumenty).

**Výklad vysvetľuje kauzálne vzťahy (príčinné a následné javy).** Príčina podmieňuje účinok.

**Príčina –** odpovedá na otázku: Prečo sa to stalo?

**Následok –** odpovedá na otázku: Čo to spôsobuje?

**Dôsledok –** odpovedá na otázku: Čo z toho vyvodíme?

**Motív –** je podnet na zámerné konanie alebo tvrdenie.

**Dôvod –** je vonkajšia náhodná udalosť, okolnosť, ktorá je podnetom k iným udalostiam.

**Ku kauzálnym vzťahom patrí aj účel (cieľ), podmienka a prípustka.**

**Výklad**

* Cieľom je **objektívne vysvetliť neznámy jav, rozšíriť nový vedecký poznatok**. Je určený všeobecnému adresátovi
* Píše sa v **1. osobe pl.**, čím zachovávame **objektívnosť** **(autorský plurál)**
* Pridržiavame sa objektívneho vysvetľovania (tak, ako to v skutočnosti je, nevyjadrujeme vlastné úvahy, **nevyjadrujeme vlastný názor** na problém)
* Text musí byť **logický**. Pri vysvetľovaní sa používajú **základné postupy logického myslenia**, ako **sú indukcia, dedukcia, argumentácia, analýza (rozbor, rozklad) a syntéza (zhrnutie), ale aj analógia (pripodobňovanie), komparácia (porovnávanie), konkretizácia (znázornenie), exemplifikácia (doloženie na príkladoch), aplikácia (použitie, prenesenie poznatkov), generalizácia (zovšeobecnenie) a i.**
* Výklad môžeme začať **dedukciou – definíciou, ktorú ďalej vysvetľujeme (najprv vysvetlíme tvrdenie a potom ho dokladáme príkladmi a argumentmi)** alebo **indukciou (postupujeme od jednoduchšieho k zložitejšiemu, definícia môže byť vyústením práce).** Zakončením indukcie môže byť **syntéza (spájanie častí do celku).**
* Ide o jasné vysvetlenie problému, používanie argumentov (tvrdenia s dôkazmi) a citátov, bibliografických záznamov ap.
* Dodržiavajte trojčlennú kompozíciu:
* Úvod: známe fakty, motivačné faktory – vysvetlíme, prečo sme si vybrali istú tému, na čo sa v práci zameriame. Môžeme začať definíciou alebo všeobecnou informáciou o téme výkladu
* Jadro: analyzujeme, vysvetľujeme a objasňujeme problém. Jednotlivé tematické celky jadra sú samostatné, ale majú na seba logicky nadväzovať (svojím obsahom)
* Záver: zhrnutie výsledkov poznaného, alebo zdôrazníme význam povedaného.
* Využívame lexiku typickú pre výklad (odborné termíny, neutrálne výrazy)
* Vyjadrujte sa neosobne, objektívne
* ***Využívajte citáciu. Na záver uveďte použitú literatúru (bibliografický záznam)***
* Výklad sa ako žáner vyberá na písomnú maturitu zriedkakedy

**!!!!! Témy na výklad:**

**1/ Slovenské národné povstanie – jeho obraz SNP v diele Alfonza Bednára: KOLÍSKA**

**2/ Kritický pohľad na praktiky socializmu v diele Alfonza Bednára: KOLÍSKA**

Rozsah – min. 2 str. A4

!!!!!!!!!!!!!!!!!!!!!!!!!!!!!!!!!!!!!!!!!

( V úvode objasním daný literárny smer, jeho hlavné znaky, v jadre poukazujem na **využitie týchto** **prvkov** v tvorbe konkrétnych autorov. Z tvorby autora využijem v práci aspoň 4 citáty z jeho diela. V závere zhrniem, zdôrazním význam povedaného). **Uvediem zdroj – bibliografický záznam** použitej literatúry.

!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!

Použitá literatúra:

PRIEZVISKO, M.: *Názov*. Mesto: Vydavateľstvo, rok, počet strán. ISBN

TAJOVSKÝ, J. G.: *Maco Mlieč*. In: TAJOVSKÝ, J. G.: Prózy. Bratislava: Kalligram, 2005, s. 45. ISBN 80-7149-791-6

**Bibliografický záznam** je odkaz obsahujúci údaje o dokumentoch, ktoré autor bezprostredne využil pri písaní svojej práce. Sú súčasťou napr. odbornej práce. Bibliografické záznamy/odkazy používajú autori a vydavateľstvá vo forme zoznamov bibliografických odkazov. Ako má takýto b. odkaz vyzerať, určuje štátna norma.

**Bibliografický odkaz/záznam musí obsahovať:**

**Meno a priezvisko autora/autorov**

**Názov diela/dokumentu**

**Vydavateľské údaje: miesto vydania, vydavateľ, rok vydania**

Zoznam bibliografických odkazov je usporiadaný najčastejšie abecedne, v zadnej časti práce.

**Príklady na bibliografický odkaz:**

SMETÁČEK, Vladimír. 1993. *Informace o informacích*. Praha : Grada, 1993. ISBN 80-85623-22-6

MISTRÍK, Jozef. 1997. *Štylistika.* Bratislava : SPN, tretie, upravené vydanie, 1997, 600 s. ISBN 80-08-02529-8

KATUŠČÁK, D. – MATTHEWSOVÁ, M. – NOVÁKOVÁ, Z. 2018. *Informačná výchova*. Bratislava : SPN, 2018. ISBN 80-08-02818-1